Pri systémovom zápale v tele býva veľmi ťažké odlíšiť čo je príčina a čo následok. Keďže vedci ešte nemajú mnoho vecí objasnených, je to ako by ste sa pýtali, či bolo prvé vajce alebo kura. Medzi najčastejšie príznaky resp. príčiny patrí: 1. Narušený imunitný systém, ktorý sa môže prejavovať častými infekciami s horším priebehom, alergiami, autoimunitným ochorením a zvýšenou únavou, zvýšenou teplotou až horúčkou. Tráviace ťažkosti (ako bolesti brucha, zápcha či hnačka) poukazujú na narušený črevný mikrobióm, kde prebieha budovanie imunitnej tolerancie a ladenie imunitného systému. 2. Nadváha alebo obezita – tukové tkanivo je zdrojom chronického zápalu, pretože býva infiltrované zapálenými makrofágmi, ktoré uvoľňujú cytokíny. 3. Medzi ďalšie nešpecifické príznaky patria aj opakujúce bolesti hlavy až migrény, vyrážky a problémy s pokožkou a stuhnutosť až bolesti kĺbov. Ďalšie faktory, ktoré môžu prispievať ku systémovému zápalu: – Neliečený zápal, ako je infekcia alebo zápal v dôsledku alergických reakcií. – Dlhodobé vystavenie škodlivým látkam, ako sú alkohol, fajčenie, priemyselné chemikálie alebo znečistený vzduch. – Nedostatok fyzickej aktivity (sedavé zamestnanie) a chronický stres. Niektoré prípady chronického zápalu nemajú jasnú príčinu.